Preek Grunneger Dainst 22 oktober 2023 [ 1 ]
Teksten: Exodus 3:1-8a en 9-15 – Efeziers 5:15-20 – Mattheus 22:1-14

Gemainte,
Apostel Paulus [ 2 ] bringt hail wat kristeleke lu nait allenneg t geleuf mor ook verhopen en twievel. Zugt hai dingen nait te schaarp? Is hai nait te wizze over dingen? Mor t is ook goud om te waiten woar je aan tou bìnnen. In onze wereld van toesnust en geweld, kìn kracht van t woare woord van grode pertansie weden. En t kìn ons ook helpen om op n goie menaaier te leven. Veul van wat Paulus aan vrouge gemainte van Efeze schrift, het zien kracht nog hailendaal nait verloren.
Dit is trouwens de wereldberoemde bibliotheek van Efeze, dij der nog altied staait (3). Zo sprekt mie aan woar e hoofdstuk vieve mit opent: goa de weg van de laifde. Wat zol onze wereld der aans oetzain as mìnsken, as wie, weg van laifde volgen zollen. Laifde, in t lieke bringen wat krom is, solidariteit en barmhaarteghaid.
t Wordt aal dudelker dat wie mìnsken deur n overdreven individualisme nait veul meer mit zukse begrippen worden kìnnen. t Gaait om t ik en t gaait om de heb. Aalbegeer en aigenikkeghaid. Dit joar hebben wie ook weer de minne veurstellen mitmoakt dij t gevolg is van labberlötteghaid van gaswinnen in Grunnen. De parlementaire enquête het veul boven wotter kregen, zoas sintenjacht. Mor de reactie van de premier en betrokken bedrieven vuilen nait tou. Zo geven je rechtveerdeghaid gain ruumte.

En ik mout even Paulus aan t woord loaten noa zien oetsproak om weg van laifde te zuiken.
*‘Kiek ter dus schaarp op tou hou of ie leven: nait onwies, mor klouk, deur joe der vrij veur te moaken as gelegenhaid zok veurdut…. Wees doarom nait onverstandeg, mor perbaaier te begriepen wat of de Heer wil’*

En den geft hai n mooi praktisch veurbeeld:

*‘Drink joe nait onbekwoam aan drank…..Loat joe vollopen mit de Gaist’*. Beter de Geest den flesse.
Grunnen het teveul mitmoakt dat aigen geest, t belang van euliemoatschappijen t veur t zeggen haren en der gain ruumte was veur geest van laifde. Aal ik en mienent.
En t is nog altied stoer om dij weg weerom te vinden. Biezetten is doar toch echt eerst n oettocht veur neudeg. En den binnen wie biebels bekeken bie t bouk van de oettocht, Exodus (5). Veurdat t verhoal in geuren en kleuren verteld worden kìn, begunt t mit man dij oettocht noamens God laaiden zel, Mozes. (6)
t Verhoal dat wie vandoage as eerste heurd hebben is n bekend verhoal. n Verhoal mit aiwegdurende betaikenis. Dat zel wel dudelk worden.

Hou schier dit verhoal over Mozes dij, om in levent te blieven, zien gastland Egypte verloaten mös, wel is wordt ons in kört bestek dudelk mokt.
Mozes was lèlk over hou of Jeuden in Egypte behandeld wörren. En hai luit t zo wied kommen dat e aine om haals brochde. En dou farao hom doarveur mit dood stravven wol, was e woestijn van Midian invlocht. En zoas dat den lopt, gedruig e zok doar as n aannemelke ridder en veurzag e wichter van priester Jethro zienent van putwotter

Dit is t schilderij dat schilder Botticelli doarvan mokt het. En zo was t hom overkommen. n Vraauw, n kind, n boane as herder. En doar trevven wie hom dizze mörn.
Dizze raaize haar e t vai wel slim wied vot dreven (8). Haildaal tot stoef bie baarg van God, de Horeb.

n Stee woar voaker biezundere dingen gebeuren. En ook non gebeurde der wat slim apaarts. Mozes haar n biezundere ervoaren. t Was asof der n engel in stroeke veur hom ‚deur brummels hìn’, zok as n vlamme zain luit. (9)
Schilder Dirk Bouts oet de vieftiende aiw het doar n nuvere veurstellen van mokt. Mor was t echt? Stroeke verbrandde nait en toch zag e dudelk vlammen.
Verschaaiden veurstellens, schilderijen en taikens bìnnen der over dizze gebeurtenis mokt en verschenen. Elkenaine perbaaiert t gebeuren, woar je mit verstand ja nait bie kìnnen, te vangen in n verbeelden. In aal tieden en ploatsen. Hier in synagoge van Dura Europa in Syrië oet t joar 245 noa Christus. Dit is t (10) interieur van de synagoge en de òfbeelden woar t mie om gaait. Via Byzantijnen (11), ons aigen (12) Rembrandt tot en met Chagall (13).

t Onwoarschienleke wordt òfbeeld.
In tied vragt Mozes zok òf wat e ainlieks zugt. Of, laiver, wat t hom zegt. Hou kìn t? Wel in braand, mor t boske verbraandt nait. Mor as e dichterbie kommen wil om boudel ais goud te onderzuiken, klinkt de stem van God de Heer. Hai ropt hom bie zien noam: *Mozes, Mozes*. En dij zegt: *hier bìn k*. Den zegt de Heer: *kom nait dichter bie en dou dien schounen oet; t stee woarstoe staaist is haailege grond.*

Wees verzichteg. Wacht eerbiedeg òf. Is dat altied nait zo bie n biezundere religieuze ervoaren: eerbied, aandacht, die trankiel openstellen veur wat er gebeurt. En God de Heer gaait deur mit zeggen wel Hai is, wel der tot hom spreekt: *Ik bin de God van dien voader, de God van Oabraham en Izaäk en Jacob* (14)
As Mozes dat heurt bedekt e zien gezichte. Hai duurt ja nait noar God kieken. De Onzainleke zain is onmeugelk. Dat mokt Biebel in aal Oldtestamentische verhoalen ons wel dudelk.

En den binnen wie midden in t verhoal bie t thema van dizze dainst: wat n brummels!

Dai verzuchten van wondern en meugelk ook eetlust ‘wat n brummels’, haar ik ook dou ik as middelboare scholier bie mien kammeroad op boerderij van zien olden in Exloërmond in toene luip. t Leek wel t parredies (15).
n Aalbeernstroekje haren wie thoes ook. Mor zoveul lekkers haar ik nog nooit bienander zain. k Wait wel dat ik dou van t boske begunde te eten en naargens aans aan dochde.

Sunt dij dag begriep ik dat er hail veul mensen binnen dij eerder oog hebben veur t lutje detail dat heur rakt den veur t gehail. Ik zag allenneg brummels dij je eten können, lekker ja!

Wat doar bie brummelstroeke gebeurde, het nait allain schilders inspireerd mor ook dichters.

Zo bievubbeld t gedicht van Elisabeth Barrett Browning (16) oet t begun van 19e aiw mit as titel ‘Brandend brummelboske’
In deur Simon Drost vonden en deur Hanne Wilzing vertoalde tekst klinkt t zo. ( 17 )
*Eerde zit boornstevol hemel*

*en elke aaldoagse stroeke*

*in vuurvlam van God*

*Mor enkel mìnsk dij ’t zug*

*dut schounen oet*

*de rest zit er om hìn*

*en plukt brummels*

Bosschop is: God, de hemel, is stoefbie, elk gewoon boske, elk stee op eerde kìn n openboaren van God weden of wodden. De vlam dijst zugst, stem dijst heurst, dij die aanrakt, dij binnenkomt, kìn ons waik moaken veur t haailege. As kloare eerde dat verlangst het noar t zoad. Kìn joe de ogen, t haart en zail open. Mor aander lu zain niks aans den dij nuigende brummels.
Dit verhoal (van Mozes bie Horeb) laaidt ons noar oettocht van t volk Israël oet Egypte, dat t huus van sloavernij worden was. En t geft betaikenis aan Godsnoam: *Ik bìn der. Ik bìn dij ik bìn. Ik bìn dij ik wezen zel.*
Astoe ooit mit n hartinfarct òfleverd bist in t zaikenhoes en dien gelaifde komt binnen, den is heur of zien stem ‘ik bìn der’ genog. Deur dij woorden ‘ik bin der’ worren je as t woare in joen haile wezen omaarmd.
Zo is God in laifde onder ons, mit ons en maank ons.
Dat is wat om te vieren. En den kommen wie sikkom vanzulf bie daarde lezen van dizze mörn.
Van dizze gliekenis van Jezus binnen ook versies bekend van de aandre evangelisten.

Mor bie aal drij is der n keunink dij n bruloft regelt veur zien zeun. Zoas dat doudestieds doan wör haren gasten n zetje van teveuren al n eerste nuigen kregen. Zai wössen der van. Mor dou keunink de finoale nuigen bezörgen luit, wör der slim laauw op reageerd en haren ze der gain belang meer bie. Aal lu dij nuigd wadden haren gain tied, gain aandacht umreden dat ze aalmoal al wat aans om haans hadden.
Òfzeggens wadden in evangelies hail verschillend. De ain haar n bunder grond kocht en mös dij bekieken, de ander n nij span ozzen, daarde was net traauwd en kön t nait wachten.
Der wadden allerdeegs dij begonnen te belken en reren, glìn in hakken wörren en bosschoppers van keunink òfdekkende. t Göng der roeg aan tou en der wörren zölfs bosschoppers om haals brochd.
Dou keunink dat heurde kwam e vergrèld in t ìnne en volgde der n strafexpeditie. Man man wat göng t er heer.

In aal evangelieversies draait ter op oet dat elk dij wil, omsunt miteten kìn bie keuninklijke feestmoal. Zwaarvers, lu dij niks in de reken binnen en lu dij t goud doun können. Goien en minnen wadden welkom.
Wel wil dat non nait, zol je zeggen. Mor den is der toch wat ombaalgen op t feest. Onder feestgangers is der aine dij der wat sleepsk uitzugt. Nait slim feestelek aankled. Aine zunder brulofsklaid komt in zien hemd te stoan. As de gastgever, de keunink, doar wat van zegt, swigt de man in ale toalen. Hai triezelt as n ruske.
Bie dit verhoal schut mie altied in t zin: dij man zel wel n Hollander weden. Op ain of aandre menaaier stoan wie Hollanders der om bekend dat wie t naargens mit ains binnen en geern tegen meerderhaid ingoan. Wie poggen over onze vrijhaid, ook as wie verkeerde keur moaken.

Dij t dut mout t waiten. Dizze man wordt feestzoal oetzet ( 18 ) en nog slimmer. De gliekenis beslagt mit dizze veulbetaikende spreuk: Hail veul binnen ja roupen, mor oetkeurd binnen der mor n poar.

Of t non om brummels gaait of om t aanzitten aan feesttoavel. Bie alles wil de weg van de laifde ons d ogen open om tot n goie keuze te kommen. Amen ( 19 )